Herpinggård
Herpinggård, tidligere hovedgård i Trans sogn, 12 km SV for Lemvig. Nævnt første gang i 1408 under ejeren Palle Krabbe. Herpinggård var længe i slægten Krabbes eje; 1717-98 hørte den under hovedgården Rysensteen. Senest var den i en årrække ejet af slægten Kastberg (Hinrichsen). Den nuværende hovedbygning i én etage fra 1909 ligger overfor en trefløjet avlsgård fra 1926.
En tilmuret højtsiddende dør i Trans Kirkes nordmur har ført ind til et nu nedtaget pulpitur for herskabet på Herpinggård. Nord for Herpinggård ligger tre anselige gravhøje.